Huldeblyke stroom in ná matrikulant, gesin sterfCindy (50), Terrance (56) en Iziah Kagande (14) en Cindy se dogter, Jade Leonard (17) is Donderdag in Bloemfontein dood. (Foto: Facebook) Huldeblyke stroom in ná die dood van vier gesinslede in Bloemfontein, onder wie twee tieners van onderskeidelik 17 en 14 jaar oud. Daar is egter nog geen duidelikheid oor wat presies tot die tragedie gelei het nie. Maroela Media het vroeër berig dat die gesin, wat intussen as Cindy (50), Terrance (56) en Iziah Kagande (14) en Cindy se dogter, Jade Leonard (17), geïdentifiseer is, Donderdag vroegoggend dood in hul woonstel in Victoriaweg aangetref is nadat ’n brand daar ontstaan het. Kol. Thandi Mbambo, polisiewoordvoerder, het vroeër bevestig dat die liggame ontdek is nadat nooddienste die vlamme geblus het. Volgens Mbambo het die man en vrou geen sigbare beserings gehad nie terwyl die twee tieners steekwonde aan hul liggame en snywonde aan die keel gehad het. ’n Voorlopige ondersoek dui ook daarop dat daar geen gedwonge toegang tot die woonstel was nie. Jade was ’n gr. 12-leerder aan die Eunice High School in die stad. Die skool het dié foto en boodskap op hulle Facebook-blad gedeel. (Foto: Facebook) Mbambo het ook gesê dat ’n saak van moord en brandstigting tans ondersoek word terwyl ’n geregtelike doodsondersoek gedoen word. Luidens berigte het Jade, ’n matriekleerder aan die Eunice High School, glo voor haar dood uit die woonstel gekom, vermoedelik om hulp te gaan soek. Sy het egter inmekaargesak en gesterf. Mbambo kon dit egter nie by navraag aan Maroela Media bevestig nie aangesien die polisie tans nog onderhoude met ooggetuies voer. “Die ondersoek duur voort en geen verdere inligting kan in dié stadium bekendgemaak word nie. “Ons wag tans ook nog op die uitslag van die nadoodse ondersoek en die verslag van die forensiese span,” sê Mbambo. Die Eunice High School het Donderdag ’n foto van Jade op sy Facebook-blad gedeel en gesê dat haar “skielike en onverwagse dood” die skoolgemeenskap in rou gedompel het. “Ons harte gaan uit aan haar familie gedurende hierdie moeilike tyd.” Die woonstel in Bloemfontein waar die gesinslede dood aangetref is. (Foto: SAPD) Verskeie ander mense het ook hulle medelye op dié blad betoon. “Dis altyd hartseer om van die afsterwe van so ’n jong meisie te hoor,” lui een van die boodskappe. Nog ’n vrou skryf dat sy Cindy en Terrance, glo kliënte van haar, altyd as vriendelik en beleefd ervaar het. “Hulle het altyd geglimlag, veral die pa. Altyd gereed om te groet en skoolgeselsies aan te knoop. Ek kan dit nie glo nie. Rus in vrede.” Nog ’n gebruiker sê daar is niks so hartseer soos wanneer die lewe van twee leerders op so ’n jong ouderdom kortgeknip word nie. “Die hele gesin is dood en ons bid dat die Here vertroosting aan hulle naasbestaandes sal bring,” lui nog ’n boodskap.